钦定古今图书集成/历象汇编/庶征典/第101卷 > 春秋四传 > 《应诏陈言以弭灾变疏》吕柟
## 钦定古今图书集成/历象汇编/庶征典/第101卷 > 春秋四传 > 《应诏陈言以弭灾变疏》吕柟

“臣闻乾清宫灾，十八日闻陛下侧席求言，臣忧喜交
集，莫知所措。化灾为祥，正在今日。臣虽卧病，义不容
默。臣维变不虚生，实由人召。数年以来，陛下日事游
豫，致使左右群小，蒙蔽聪明。廷臣隐默，不肯直言。政
事颠倒，上干天怒。灾出非常，海内震惊，而陛下始形
悔悟。然此诚改过图新之机，君臣交修之日也。夫今
陛下所当修者有六：一曰逐日临朝听政，用防壅蔽，
不宜恣事慢游，以隳万机；二曰还处宫寝，豫图储贰，
系属天下人心，不宜日夜昵近谗邪，耗蠹精神，以忘
大本；三曰郊社禘尝，祇肃钦承，以祈感格，不宜轻亵
宗庙神祇，使边戍小卒或得骋骑震惊；四曰日朝两
宫，承颜顺志，化天下以孝道；不宜废略定省，经旬忘
返；五曰遣去义子、番僧，边军令各宁业，以清禁院；不
宜杂处混行，忘贵贱分，以损神威；六曰各处镇守官
贪婪，取回别用；不宜导之侵渔，上下交征，重为民困。
六者毕具，君道立矣。臣之所当修者有九：宜先令翰
林侍从诸臣，日轮数人，佐以科道二员，侍直文华殿，
凡前代兴废之由，及天下利病，及祖宗创业艰难之
状，令明白直说，不许含糊推避。虽陛下燕游之地，亦
使逐日随从，应时承弼。其或言不尽意，仍令该官具
疏，以资启沃。此臣之当修者一也。其吏部用舍人材，
则当升进清介骨鲠恬退之辈，用作士风。其儇利奔
竞以赂得官者，不拘大小，俱宜察实摈斥。下逮纳粟
胥吏之官，虽或干济颇长，然学术实疏，反淹科贡正
途。亦宜豫为消长抑扬之计，以清选法。此臣之当修
者二也。至若户部之事，民病尢剧。如各处官吏，因民
贫富，上下其差。或大户起税，沦及乞丐；小户存留，不
论千金；或边税、京税，积岁弗易；或荒熟互隐，科免任
情；或布缕折税，徇情多寡修短；或秋税官粮偏重，贫
民不与处分；或户口附籍增减失实；或茕独力役影

困苦无告，借盗偷生。俱宜通行改正。”此臣当修者三
也。礼部本以求贤辅治，宜通行各提学官，遵法祖宗
成法，凡生员入学入试，先“令里邻结勘良善无过恶
者，方听试验，文理不可因袭。近年各立陋规，直取浮
词，不论行检，以坏化源。况其旌表节义或不实，收官
竖赏玉带蟒衣或太滥。是皆宜令执奏改定。此臣之
当修者四也。都督坐府，大任也，半用憸人，当择；团营
军士，禁旅也，多役私门，当革；锦衣之官，费以钜万，半
出冒功，当汰。边塞之将，倚以长城，多因贿举当察。不
然，一有惊棘，内何以捍御？外何以攻守？司兵者将谁
委咎？此臣之当修者五也。谗谮一入，辄收风宪；威福
既行，阴宥盗窃。司寇不能执，台谏不能劾，棘寺不敢
评，是尚为有刑赏乎？此臣之当修者六也。”工部财耗，
班匠半逋，其镇国府豹房、新寺酒店之作犹尔“也，况
织造之繁，茧丝竭扬、越之蚕，毡帐罄关、陇之羔。民兴
诅怨，家思为盗，未闻执艺谏止。乃方鬻爵以赞浪费，
遣使以剥逃丁，不知将置民何地而后已也。此臣之
当修者七也。祖宗设立科道，本寄耳目之司，今或依
违不封驳，慑懦不振厉，间有直士，又以罪谴，是以言
者不切，切者不言，弹劾者或缘仇，辟举者或计恩。伏
闻本朝近侍官员交通外官者禁。臣愚谓一应时行
问遗请召，俱宜革绝，然后可以纠肃百僚，振立纲纪。
此臣之当修者八也。百姓之命系守令，守令肾否系
监司、抚按。监司抚按之于守令也，宜勿取谄佞乖滑，
勿抑笃实刚正，勿以资格高下，枉其荐黜。其诸犯既
明者，当即时同结，不许委官容其夤缘。其罢软贪酷
者，虽在四五品例得实即与奏黜，勿俟迟久遗忧地
方。其各该抚按官又宜令该衙门推用平日廉正刚
方之人，不宜挨轮以为故事。脱或抚按官到任未洽，
满期不职著闻该衙门即使具奏，取回别用，另行推
补。缘此大责，不宜苟且取具。此臣之当修者九也。九
者或举，臣职尽矣。”夫能上下交修，同心一德若此，臣
见百政举，万民安，和气可召，天心可格，灾变可弭，祖
业可守。然其要又在陛下从事问学，正心修身，然后
起居得宜，用舍不错。不然，臣恐帝天震怒之甚，非浮
言之可欺，祖宗构造之业，将自是而不忍言矣。臣久
病，生死未可知，行将与草木俱朽，诚“不忍负陛下恩
宠之至，悔悟之诚。是以昧死直言，仰答圣心。伏惟陛
下矜察采用，天下幸甚。臣不胜俟罪陨越之至。”